Ai 7 di Març miârs di catalans a àn sfilât pes stradis di Bruxelles par domandâ il dirit di podê decidi in plene libertât dal lôr avignî. Ae manifestazion a àn partecipât tra lis 3 mil (stime de polizie belgjiche) e lis 10 mil personis (stime dai organizadôrs) che a àn sfilât daûr di un strisson cu la scrite “O volìn un stât catalan”. A meti in pîts la iniziative al è stât il coordenament “Deu mil a Brussel·les” che al à cjapât spont di un intervent publicât sul so blog dal professôr universitari Enric Canela che al invidave a internazionalizâ la cuestion dal dirit ae autodeterminazion dal popul catalan. Il prossim pas che i organizadôrs de manifestazion a àn tal cjâf al è une iniziative legjislative popolâr par che il Parlament catalan al voti une leç che e permeti di imbastî ai 12 di Setembar dal 2010 un referendum su la autodeterminazion.
Font: Avui, 07/03/09; Gara, 07/03/09; El Punt, 08/03/09
fur_Latn cat_Latn